Драги седмаци, данас ћемо читати и анализирати једно прозно дело које ће вас сигурно заинтересовати и заинтригирати поступком главног јунака. Најпре ћете прочитати текст, а потом покушати самостално да га анализирате, на већ уобичајен начин који практикујемо када смо у школи. Када то урадите, препишите у своје свеске анализу која вам је овде дата или само допуните своју, уколико јој нешто недостаје.

\*\*\*\*\*

**АНТОН ПАВЛОВИЧ ЧЕХОВ (1860-1904)**

**„ЧИНОВНИКОВА СМРТ“**

**О писцу:**

* Руски писац који се прославио својим драмским делима и новелама;
* Његове новеле представљају претечу данашњих кратких прича, због чега се он и сматра зачетником кратке приче у светској књижевности;
* Био је лекар по занимању;
* Најзначајнија дела: драме – „Три сестре“, „Галеб“, „Ујка Вања“, новеле – „Чиновникова смрт“, „Туга“, „Човек у футроли“...

\*\*\*

**Књижевни род**: епика

**Књижевна врста**: новела

*НОВЕЛА* = епска прозна врста краћег обима која прати један догађај из живота једног јунака. Главни лик се описује (карактерише) кроз тај догађај. Акценат је на психолошком профилу главног јунака. За новелу је карактеристичан неочекивани обрт са наглим завршетком.

**ТЕМА**: Трагична судбина једног чиновника, страх изазван класним разликама који ће га одвести у смрт.

**Место и време радње (хронотоп):** Русија, 19. век

**Тематске целине (композициони план):**

1. Иван Димитрич Червјаков, чиновник, ужива у позоришту гледајући оперу; веома је срећан и задовољан;
2. Изненада се намршти и кине, попрска човека испред себе и схвата да је у питању Брижалов, високи чиновник;
3. Червјаков се извињава, али спонтана реакција Брижалова ствара код њега немир и неспокој; извињава се још једном и на паузи;
4. Разговара са својом женом и она га саветује да сутрадан оде код Брижалова и још једном му се извини;
5. Поновни сусрет Червјакова и Брижалова, који га бесно избацује из канцеларије; Червјаков долази кући и умире;

\*\*\*\*\*

**Лик Червјакова:**

Червјаков *(черв* = на руском значи *црв*) је човек чија га понизност и страхопоштовање према онима који су хијерархијски виши од њега, води у смрт. Овај лик у ствари представља све чиновнике из времена самог писца. Он је био један од многих који су своје место у друштву схватали веома озбиљно, понизно.

**Лик Брижалова:**

Груб и безосећајан за танана осећања Червјакова, не схвата и не труди се да схвати положај једног обичног чиновника. Њега тадашњи систем поставља високо и он се тако узвишеним и осећа.

**ОБЛИЦИ ПРИПОВЕДАЊА**

* *Нарација* – приповедање у 3. лицу;
* *Унутрашњи монолог* = неизречено размишљање јунака, када писац прати ток његових мисли и преноси их читаоцима.

*(припремила: проф. Марина Глинос)*